SKRIFTLIG FORESPØRGSEL E-1885/00

af Concepció Ferrer (PPE-DE) til Kommissionen

(9. juni 2000)

Om: EU's bistand til toldsamarbejdet med Tyrkiet

Europa-Parlamentet har ved flere lejligheder understreget betydningen af at styrke toldsamarbejdet for at forbedre og lette samhandelen og samtidig give de tyrkiske toldmyndigheder bedre kendskab til Fællesskabets toldregler og dermed undgå indførsel af forfalskede varer og piratvarer.

Påregner Kommissionen i programmet for styrkelse af toldunionen med Tyrkiet at medtage særlige programmer med sigte på at styrke af toldsamarbejdet?

Har Kommissionen undersøgt, om de tyrkiske myndigheder siden toldunionen trådte i kraft har truffet foranstaltninger til at sikre, at den intellektuelle ejendomsret på det industrielle og handelsmæssige område rent faktisk beskyttes?

Svar afgivet på Kommissionens vegne af Günter Verheugen

(20. juli 2000)

Kommissionen har taget en række af sådanne initiativer, som det ærede medlem henviser til. De andre EU-institutioner har imidlertid ikke altid støttet disse initiativer. Kommissionen har nu stillet to nye forslag. Det ene er et forslag til Rådets forordning om iværksættelse af foranstaltninger til udbygning af toldunionen mellem EF og Tyrkiet til et beløb af 15 mio. EUR, som blev forelagt for Parlamentet den 2. december 1999. Det andet er et forslag til Rådets forordning om iværksættelse af et særligt handlingsprogram under Den Europæiske Investeringsbank (EIB) om udbygning og styrkelse af toldunionen.

I 1996 blev der iværksat et program for administrativt samarbejde med et budget på 1 mio. EUR, som tager sigte på at udvikle samarbejdet mellem de centrale og lokale forvaltninger i Tyrkiet og i Fællesskabet for at styrke kapaciteten og effektiviteten hos de mange tyrkiske ministerier, regeringskontorer og -organer samt tyrkiske offentlige institutioner, der har til opgave at gennemføre toldunionen. Dette program er ved at blive afsluttet og vil blive videreført under MEDA-programmet.

Desuden mødes det toldsamarbejdsudvalg, der er nedsat ved Associeringsrådets afgørelse nr. 1/95, to gange om året med det formål at styrke toldsamarbejdet mellem forvaltningerne i Tyrkiet og i Fællesskabet. På disse møder behandles spørgsmål vedrørende de tyrkiske toldreglers tilpasning til og den korrekte anvendelse af Fællesskabets regelværk. Kommissionen og den tyrkiske delegation gør rede for, hvilke problemer myndighederne og virksomhederne har været udsat for. Under denne dialog kan parterne gennemgå problemerne og sammen finde frem til løsninger, hvilket således giver de tyrkiske myndigheder bedre kendskab til de gældende toldregler.

Disse regler vedrører bl.a. beskyttelse af intellektuel, industriel og kommerciel ejendomsret, som det ærede medlem henviser til. Det fremgår af artikel 31 i Associeringsrådets afgørelse nr. 1/95, at parterne lægger stor vægt på dette spørgsmål, og i bilag 8 til samme afgørelse fastsættes det, hvordan Tyrkiet skal sikre et beskyttelsesniveau, der svarer til niveauet i Fællesskabet. Den 24. juni 1995 oprettede Tyrkiet således en national patentmyndighed (lovdekret nr. 544), og foreløbig er 14 retsakter trådt i kraft (en liste over disse retsakter sendes direkte til det ærede medlem og til Parlamentets generalsekretariat).